Na temelju članka 35. stavak 1. točka 4. Zakona o lokalnoj i područnoj (regionalnoj) samoupravi (NN broj 33/01, 60/01. – vjerodostojno tumačenje, 129/05, 109/07, 125/08, 36/09, 150/1, 144/12, 19/13 – pročišćeni tekst, 135/15 i 123/17) i članaka 30. Statuta Općine Brestovac (Službeni glasnik Općine Brestovac broj 2/2018), Općinsko vijeće Općine Brestovac na sjednici održanoj 2020.godine donijelo je

# ODLUKU

o ustrojstvu i djelokrugu Jedinstvenog upravnog odjela Općine Brestovac

I. OPĆE ODREDBE

Članak 1.

Ovom Odlukom ustrojava se Jedinstveni upravni odjel Općine Brestovac za obavljanje poslova iz samoupravnog djelokruga Općine, te poslova državne uprave koji su preneseni na Općinu Brestovac u skladu sa zakonom i drugim propisima (dalje u tekstu : Jedinstveni upravni odjel).

Kao ustrojstveni dio, odnosno organizacijska jedinica u okviru Jedinstvenog upravnog odjela, za obavljanje komunalnih djelatnosti može se osnovati i Vlastiti pogon o čijem se osnivanju donosi posebna odluka.

Članak 2.

Riječi i izrazi u ovoj Odluci koji imaju rodno značenje, bez obzira jesu li korišteni u muškom ili ženskom rodu, odnose se na jednak način na muški ili ženski rod.

Članak 3.

Jedinstveni upravni odjel smješten je u zgradi sjedišta Općine Brestovac na adresi Požeška 76, 34322 Brestovac.

Na zgradi u kojoj je smješten Jedinstveni upravni odjel mora biti istaknuta ploča koja sadrži grb Republike Hrvatske, naziv Republika Hrvatska, Požeško-slavonska županija, Općina Brestovac, Jedinstveni upravni odjel te sjedište.

Jedinstveni upravni odjel ima svoj pečat, okruglog oblika, promjera 38 mm, s grbom Republike Hrvatske u sredini i tekstom koji glasi: “Republika Hrvatska, Požeško-slavonska županija, Općina Brestovac, Jedinstveni upravni odjel, Brestovac“ i rednim brojem pečata.

Zaglavlje akata Jedinstvenog upravnog odjela sadrži : grb Republike Hrvatske, REPUBLIKA HRVATSKA, POŽEŠKO-SLAVONSKA ŽUPANIJA, OPĆINA BRESTOVAC, JEDINSTVENI UPRAVNI ODJEL, klasifikacijsku oznaku, urudžbeni broj, te mjesto i datum izrade akta.

Akti Jedinstvenog upravnog odjela ovjeravaju se pečatom koji odgovara zaglavlju akta.

II. UNUTARNJE USTROJSTVO JEDINSTVENOG UPRAVNOG ODJELA

Članak 4.

Jedinstveni upravni odjel nema ustrojstvenih jedinica već radna mjesta za određena područja ili više područja iz njegovog djelokruga.

Unutarnje ustrojstvo Jedinstvenog upravnog odjela, nazivi i opisi radnih mjesta, stručni nazivi i drugi uvjeti za raspored na radna mjesta, broj izvršitelja i druga pitanja od značaja za rad Jedinstvenog upravnog odjela uređuju se Pravilnikom u unutarnjem redu Jedinstvenog upravnog odjela Općine Brestovac.

Pravilnik o unutarnjem redu Jedinstvenog upravnog odjela općinski načelnik će donijeti u roku od 30 dana od dana stupanja na snagu ove Odluke.

III. DJELOKRUG RADA JEDINSTVENOG UPRAVNOG ODJELA

Članak 5.

Jedinstveni upravni odjel obavlja upravne i stručne poslove iz samoupravnog djelokruga Općine kao jedinice lokalne samouprave, sukladno zakonima i drugim propisima i to naročito:

* poslove vezane za gospodarski razvoj i poticanje gospodarskog razvoja od interesa za Općinu,
* poslove iz oblasti komunalnog gospodarstva: izrada programa izgradnje i održavanja komunalne infrastrukture, upravni postupci u oblasti komunalnog gospodarstva, provedba komunalnog reda,
* poslove iz oblasti prostornog uređenja i zaštite okoliša,
* poslove iz oblasti društvenih djelatnosti predškolske dobi, socijalne skrbi i udruga građana,
* poslove vezane za uređenje prometa na području Općine,
* poslove vođenja financijskog i materijalnog poslovanja Općine: izrada proračuna i godišnjeg obračuna proračuna Općine, razrez i naplata prihoda koji pripadaju Općini kao jedinici lokalne samouprave, obavljanje računovodstvenih poslova, vođenje knjigovodstvenih evidencija imovine Općine, vođenje poslova osiguranja imovine općine,
* poslove opće uprave: opće i kadrovske poslove, obavljanje poslova i vođenje evidencija iz oblasti radnih odnosa, osiguravanje tekućih uvjeta za rad Jedinstvenog upravnog odjela(održavanje, zagrijavanje i čišćenje prostorija, nabava opreme), poslovi arhiviranja i otpreme pošte.

Članak 6.

Jedinstvenim upravnim odjelom rukovodi pročelnik, koji se imenuje i razrješuje na način propisan Zakonom.

U razdoblju od upražnjenja radnog mjesta pročelnika do njegovog imenovanja temeljem javnog natječaja, odnosno u slučaju duže odsutnosti pročelnika, poslove pročelnika obavlja privremeni pročelnik kojeg imenuje općinski načelnik iz redova službenika Jedinstvenog upravnog odjela koji ispunjavaju uvjete za raspored na to radno mjesto.

Općinski načelnik može u svako doba opozvati imenovanje privremenog pročelnika.

Članak 7.

Upravne, stručne i ostale poslove u Jedinstvenom upravnom odjelu obavljaju službenici i namještenici. Službenici obavljaju upravne i stručne poslove iz djelokruga Jedinstvenog upravnog odjela, a namještenici obavljaju prateće i pomoćne poslove.

IV. PRIJELAZNE I ZAVRŠNE ODREDBE

Članak 8.

Do donošenja Pravilnika iz članka 4. ove Odluke i rasporeda na radna mjesta prema tom Pravilniku, službenici i namještenici zatečeni u službi obavljaju poslove koje su obavljali do donošenja Pravilnika, a pravo na plaću i ostala prava iz službe ostvaruju prema sadašnjim rješenjima.

Članak 9.

Danom stupanja na snagu ove Odluke prestaje važiti Odluka o ustrojstvu i djelokrugu Jedinstvenog upravnog odjela Općine Brestovac (»Službeni glasnik Općine Brestovac«, broj 3/2010).

Članak 10.

Ova Odluka stupa na snagu osmog dana nakon objave u Službenom glasniku Općine Brestovac.

PREDSJEDNIK OPĆINSKOG VIJEĆA

Tomo Vrhovac

KLASA:

URBROJ:2177-02/01-20-1

Brestovac, 2020.g.